2014.gada .jūlijā Noteikumi Nr.

Rīgā (prot. Nr. .§)

**Lauksaimniecības dzīvnieku un akvakultūras dzīvnieku, to ganāmpulku un novietņu reģistrēšanas kārtība, kā arī lauksaimniecības dzīvnieku apzīmēšanas kārtība**

*Izdoti saskaņā ar Ciltsdarba un*

*dzīvnieku audzēšanas likuma*

*9.panta pirmo daļu*

**I. Vispārīgie jautājumi**

1. Noteikumi nosaka lauksaimniecības dzīvnieku un akvakultūras dzīvnieku, to ganāmpulku un novietņu reģistrēšanas kārtību, kā arī lauksaimniecības dzīvnieku apzīmēšanas kārtību.

2. Noteikumos lietoti šādi termini:

 2.1. īpašnieks – fiziska vai juridiska persona, kuras īpašumā ir lauksaimniecības dzīvnieks, arī persona, kas iepērk lauksaimniecības dzīvniekus un nosūta tos kaušanai uz kautuvi, vai akvakultūras dzīvnieku audzētava;

2.2. turētājs – fiziska vai juridiska persona, kura pastāvīgi vai uz noteiktu laiku ir atbildīga par lauksaimniecības vai akvakultūras dzīvniekiem;

2.3. ganāmpulks – lauksaimniecības dzīvnieki, to kopums vai akvakultūras dzīvnieku audzētavas, kas pieder vienam īpašniekam;

2.4. novietne – jebkura telpa, būve vai āra apstākļos norobežota vide vai vieta, kurā pastāvīgi vai uz laiku tur lauksaimniecības dzīvnieku vai akvakultūras dzīvniekus un kura veido vienu epidemioloģisko vienību.

3. Īpašnieka pienākums ir reģistrēt ganāmpulku un novietni, kā arī atjaunot informāciju par pārmaiņām tajā.

4. Īpašnieka un turētāja pienākums ir:

4.1. reģistrēt un apzīmēt lauksaimniecības dzīvnieku un atjaunot informāciju par tā apzīmēšanu, pārvietošanu un citiem notikumiem ar to;

4.2. būt atbildīgam par lauksaimniecības dzīvnieku izstādes, tirgošanās un sacensību laikā, kā arī tā transportēšanas laikā, ja dzīvnieku transportē pats īpašnieks vai turētājs;

4.3. elektroniski vai papīra formā veidot un uzturēt liellopu, cūku, zirgu, aitu un kazu novietnes dzīvnieku reģistru (turpmāk – novietnes dzīvnieku reģistrs) un atjaunot tajā informāciju par notikušajām pārmaiņām;

4.4. pēc Lauksaimniecības datu centra (turpmāk – datu centrs) vai Pārtikas un veterinārā dienesta pieprasījuma sniegt visu nepieciešamo informāciju par lauksaimniecības dzīvnieka izcelsmi, apzīmēšanu, reģistrēšanu, pārvietošanu un citiem notikumiem ar to.

5. Pārvietot, pirkt vai pārdot dzīvus lauksaimniecības dzīvniekus un realizēt lauksaimniecības dzīvnieku produkciju atļauts, ja lauksaimniecības vai akvakultūras dzīvnieku ganāmpulks un novietne ir reģistrēti un lauksaimniecības dzīvnieki ir reģistrēti un apzīmēti atbilstoši šajos noteikumos minētajām prasībām.

6. Ganāmpulka īpašnieka (fiziskas personas) nāves gadījumā persona, kas līdz mantojuma tiesību apstiprināšanai rīkosies ar ganāmpulku, datu centrā iesniedz iesniegumu pārvaldnieka statusa reģistrēšanai. Pilnvarojums pārstāvēt mantojumu un rīkoties ar mantojuma masā ietilpstošiem lauksaimniecības dzīvniekiem un saražoto produkciju ir izdots vai apstiprināts notariāli vai bāriņtiesā, vai ar tiesas nolēmumu.

7. Jebkura persona, kas līdz mantojuma tiesību apstiprināšanai rīkojas ar ganāmpulku, pilda visas īpašnieka saistības attiecībā uz lauksaimniecības dzīvnieku, to ganāmpulku un novietņu reģistrēšanu, lauksaimniecības dzīvnieku apzīmēšanu un šajos noteikumos noteiktās informācijas ziņošanu datu centram.

**II. Lauksaimniecības dzīvnieku un akvakultūras dzīvnieku ganāmpulku un novietņu reģistrēšana un lauksaimniecības dzīvnieku reģistrēšana**

8. Datu centra lauksaimniecības dzīvnieku, ganāmpulku un novietņu reģistrs ir valsts informācijas sistēmas "Lauksaimniecības datu centra informācijas sistēma" sastāvdaļa (turpmāk – elektroniskā datubāze). Datu centrs tīmekļa vietnē, kuras adrese ir norādīta Valsts reģionālās attīstības aģentūras pārziņā esošajā Publisko pakalpojumu katalogā, nodrošina attiecīgos informatīvos pakalpojumus.

9. Datu centrs elektroniskajā datubāzē uztur arī informāciju par Pārtikas un veterinārā dienesta veikto pārbaužu rezultātiem, novietņu statusu attiecībā uz infekcijas slimībām, dzīvnieku un to pārvietošanas vai produkcijas realizācijas ierobežojumiem, veterinārās ekspertīzes rezultātiem pirms un pēc dzīvnieka kaušanas, lauksaimniecības dzīvnieku izmeklēšanu uz dzīvnieku infekcijas slimībām un tās rezultātiem, kā arī laboratorisko izmeklējumu pavaddokumentu veidošanas moduli.

10. Datu centrs lauksaimniecības dzīvnieku reģistrā norāda šādu informāciju:

10.1. par zirgu dzimtas dzīvnieku – atbilstoši Komisijas 2008.gada 6.jūnija Regulas (EK) Nr. 504/2008, ar ko īsteno Padomes Direktīvas 90/426/EEK un 90/427/EEK attiecībā uz zirgu dzimtas dzīvnieku identifikāciju, (turpmāk – regula Nr.504/2008) 21.panta 1.punkta prasībām, papildus norādot arī zirgu dzimtas dzīvnieka šķirni, izcelšanās datus, tā pazīmju aprakstu, apsēklošanas, lecināšanas, atnešanās, aborta un kastrācijas datumu un informāciju par tā pārvietošanu, ja tāda ir notikusi;

10.2. par aitu un kazu – atbilstoši Padomes 2002.gada 17.decembra Regulas (EK) Nr.21/2004, ar ko izveido aitu un kazu identifikācijas sistēmu un ar ko groza Regulu (EK) Nr.1782/2003 un Direktīvas 92/102/EEK un 64/432/EEK, (turpmāk – regula Nr.21/2004) pielikuma D iedaļas prasībām, papildus norādot arī aitas un kazas identifikācijas numuru, šķirni, izcelšanās datus, dzimšanas, nobeigšanās vai nokaušanas datumu, apsēklošanas, lecināšanas, atnešanās, aborta un kastrācijas datumu;

10.3. par liellopu – tā dzimumu, šķirni, izcelšanās datus, liellopa identifikācijas numuru, dzimšanas, nobeigšanās vai nokaušanas datumu, mātes identifikācijas numuru, informāciju par tā pārvietošanu, to ganāmpulku un novietņu reģistrācijas numurus, kurā liellops tika turēts (arī kurā tas ir dzimis), dzīvnieka elektroniskā identifikatora veidu, ja tāds izmantots, kā arī liellopa apsēklošanas, lecināšanas, atnešanās, aborta un kastrācijas datumu un tā izmantošanas nolūku;

10.4. par cūkām – to skaitu, pārvietošanas datumu un iepriekšējā ganāmpulka un novietnes reģistrācijas numuru (vaislas cūkai – identifikācijas numuru), ja cūku ieved novietnē, un saņēmēja ganāmpulka un novietnes reģistrācijas numuru, ja cūku izved no novietnes, un to izmantošanas nolūku;

10.5. par kažokzvēriem, trušiem, mājputniem, medus bišu saimēm un ierobežotās platībās produkcijas ieguvei turētiem savvaļas sugu dzīvniekiem, (turpmāk – savvaļas dzīvnieks) – to skaitu, kā arī informāciju par to pārvietošanu, ja tāda ir notikusi.

11. Datu centrs ganāmpulku reģistrā norāda:

11.1. ganāmpulka reģistrācijas numuru;

11.2. īpašnieka vārdu, uzvārdu un personas kodu fiziskai personai vai nosaukumu un reģistrācijas numuru juridiskai personai;

11.2.2. deklarēto dzīvesvietu fiziskai personai un juridisko adresi juridiskai personai;

11.2.3. kontaktpersonas vai pilnvarotas personas vārdu, uzvārdu, personas kodu, tālruņa numuru un elektroniskā pasta adresi;

12. Datu centrs novietņu reģistrā norāda:

12.1 novietnes reģistrācijas numuru;

12.2. novietnes faktiskās atrašanās adresi un ģeogrāfiskās koordinātas;

12.3. turētāja vārdu, uzvārdu un personas kodu fiziskai personai vai nosaukumu un reģistrācijas numuru juridiskai personai.

13. Datu centrs katram ganāmpulkam un novietnei piešķir reģistrācijas numuru. Piešķirtais reģistrācijas numurs ganāmpulka un novietnes pastāvēšanas laikā netiek mainīts.

14. Datu centrs ganāmpulku vai novietni izslēdz no ganāmpulku vai novietņu reģistra, ja īpašnieks vai turētājs pēdējo triju gadu laikā ganāmpulkā vai novietnē nav reģistrējis nevienu lauksaimniecības vai akvakultūras dzīvnieku.

15. Datu centrs elektroniskajā datubāzē informāciju glabā vismaz trīs gadus pēc dienas, kopš novietnē vairs nav reģistrēta neviena lauksaimniecības dzīvnieka.

16. Liellopu, zirgu, cūku, aitu un kazu īpašnieks vai turētājs elektroniski vai papīra formā veido un uztur novietnes dzīvnieku reģistru ar šādu informāciju:

16.1. par liellopu – tā dzimumu, šķirni, identifikācijas numuru, dzimšanas, nobeigšanās vai nokaušanas datumu, mātes identifikācijas numuru, pārvietošanas datumu, tās novietnes reģistrācijas numuru, no kuras dzīvnieku ieved vai uz kuru izved;

16.2. par cūkām – to skaitu, pārvietošanas datumu un iepriekšējā ganāmpulka un novietnes reģistrācijas numuru (vaislas cūkai – identifikācijas numuru), ja cūku ieved novietnē, un saņēmēja ganāmpulka un novietnes reģistrācijas numuru, ja cūku izved no novietnes, kā arī informāciju par atjaunotajiem tetovējumiem vai krotālijām;

16.3. par aitām un kazām – regulas Nr.21/2004 pielikuma B iedaļā minētos datus;

 16.4. par zirgu dzimtas dzīvnieku – tā dzimumu, šķirni, identifikācijas numuru, dzimšanas, nobeigšanās vai nokaušanas datumu, pārvietošanas datumu un tās novietnes reģistrācijas numuru, no kuras zirgu dzimtas dzīvnieku ieved vai uz kuru izved.

17. Īpašnieks vai turētājs novietnes dzīvnieku reģistrā ierakstīto informāciju glabā vismaz trīs gadus pēc dzīvnieka likvidēšanas un informāciju tajā atjauno trīs dienu laikā pēc attiecīgā notikuma.

18. Novietnes dzīvnieku reģistru var neveidot, ja tās īpašnieks ar datu centru ir noslēdzis līgumu par šo noteikumu 16.punktā minētās informācijas reģistrēšanu datu centra elektroniskās paziņošanas sistēmā.

**III. Informācijas aktualizācija un izmaiņu reģistrēšanas elektroniskajā datubāzē**

19. Īpašnieks vai turētājs šajos noteikumos paredzēto informāciju noteiktā termiņā paziņo datu centram, izmantojot datu centra elektroniskās paziņošanas sistēmu vai iesniedzot elektroniska dokumenta veidā saskaņā ar Elektronisko dokumentu likumu (turpmāk – elektroniskais dokuments) vai papīra formā. Ja šajos noteikumos paredzētā informācija tiek paziņota elektroniska dokumenta vai papīra formā, datu centrs trīs dienu laikā pēc informācijas saņemšanas reģistrē to elektroniskajā datubāzē un tā ir spēkā pēc reģistrēšanas.

20. Lai reģistrētu ganāmpulku un novietni, īpašnieks datu centram paziņo:

20.1. īpašnieka vārdu, uzvārdu, personas kodu un deklarēto dzīvesvietu vai uzņēmuma reģistrācijas numuru, nosaukumu un juridisko adresi;

20.2. kontaktpersonas vai pilnvarotās personas vārdu, uzvārdu, personas kodu, tālruņa numuru un elektroniskā pasta adresi;

20.3. turētāja vārdu, uzvārdu un personas kodu, juridiskai personai – nosaukumu un tālruņa numuru un elektroniskā pasta adresi;

20.4. novietnes faktiskās atrašanās adresi un ģeogrāfiskās koordinātas.

21. Ja ganāmpulka vai novietnes reģistra dati ir mainījušies, īpašnieks vai turētājs septiņu dienu laikā pēc notikuma par to informē datu centru.

22. Trušu, kažokzvēru, mājputnu, medus bišu saimju, savvaļas dzīvnieku un akvakultūras dzīvnieku īpašnieks vai turētājs datu centram sniedz informāciju par ganāmpulku pēc stāvokļa attiecīgā gada 1.janvārī un 1.jūlijā, ne vēlāk kā līdz minēto mēnešu beigām paziņojot:

22.1. ganāmpulka un novietnes reģistrācijas numuru;

22.2. atskaites datumu;

22.3. trušu, kažokzvēru, mājputnu, savvaļas dzīvnieku skaitu un no tiem vaislai paredzēto dzīvnieku skaitu;

22.4. bišu saimju skaitu;

22.5. akvakultūras dzīvnieku veidu.

23. Cūku ganāmpulka īpašnieks vai turētājs katru mēnesi līdz desmitajam datumam datu centram iesniedz kopsavilkumu par dzīvnieku kustību iepriekšējā mēnesī, norādot:

23.1. ganāmpulka un novietnes reģistrācijas numuru;

23.2. pārskata periodu;

23.3. dzimušo sivēnu skaitu pārskata periodā;

23.4. kritušo dzīvnieku skaitu pārskata periodā;

23.5. novietnē nokauto dzīvnieku skaitu pārskata periodā;

23.6. piena sivēnu (cūka no dzimšanas līdz atšķiršanai) skaitu pārskata perioda beigās;

23.7. atšķirto sivēnu (cūka no atšķiršanas līdz 10 nedēļu vecumam) skaitu pārskata perioda beigās;

23.8. nobarojamo cūku (cūka no 10 nedēļu vecuma līdz kaušanai) skaitu pārskata perioda beigās;

23.9. vaislas jauncūku un jaunkuiļu (cūka no 10 nedēļu vecuma līdz jauncūkas atnešanās vai jaunkuiļa dzimumgatavības sasniegšanas brīdim) skaitu pārskata perioda beigās;

23.10. vaislas kuiļu skaitu pārskata perioda beigās;

23.11. sivēnmāšu skaitu pārskata perioda beigās.

24. Ja īpašnieks vai turētājs cūkas (izņemot sivēnmātes) audzē tikai patēriņam savā uzturā, viņš šo noteikumu 23.punktā prasīto informāciju datu centram paziņo mēneša laikā pēc cūku pirmreizējas ievietošanas novietnē un turpmāk reizi pusgadā līdz 31.janvārim un 31.jūlijam.

25. Ja novietnē tiek veikta liellopu, zirgu, aitu un kazu dabīgā lecināšana, īpašnieks vai turētājs septiņu dienu laikā pēc notikuma datu centram paziņo par dzīvnieku apsēklošanu, norādot:

25.1. novietnes reģistrācijas numuru;

25.2. dabīgās lecināšanas sākuma datumu;

25.3. lecināmā dzīvnieka identifikācijas numuru un vārdu (ja attiecināms);

25.4. lecināšanai izmantotā vaislinieka identifikācijas numuru un vārdu (ja attiecināms).

26. Ja novietnē ir veikta liellopu, zirgu, aitu un kazu mākslīgā apsēklošana, fiziskā persona, kura saskaņā ar normatīvajiem aktiem par tādu fizisko personu apmācību, kas veic lauksaimniecības dzīvnieku vērtēšanu, pārraudzību, mākslīgo apsēklošanu, olšūnu un embriju transplantāciju, ir ieguvusi sertifikātu vai apliecību lauksaimniecības dzīvnieku mākslīgās apsēklošanas darba veikšanai (turpmāk – mākslīgās apsēklošanas tehniķis), septiņu dienu laikā pēc notikuma, izmantojot datu centra elektroniskās paziņošanas sistēmu, sniedz šādu informāciju:

26.1. novietnes reģistrācijas numuru;

26.2. apsēklotā dzīvnieka identifikācijas numuru un vārdu (ja attiecināms);

26.3. vaislinieka identifikācijas numuru, vārdu (ja attiecināms) un spermas devu skaitu;

26.4. mākslīgās apsēklošanas datumu;

26.5. mākslīgās apsēklošanas tehniķa kodu.

27. Ja liellopu, zirgu, aitu un kazu novietnē ir notikusi dzīvnieku atnešanās, aborti, veikta dzīvnieku kastrācija, dzīvnieki piedzimuši nedzīvi, tie ir nokauti, nobeigušies, gājuši bojā vai pazuduši, īpašnieks vai turētājs septiņu dienu laikā pēc notikuma datu centram paziņo šādu informāciju:

27.1. novietnes reģistrācijas numuru;

 27.2. notikuma veidu un datumu;

27.3. dzīvnieka sugu un tā identifikācijas numuru;

 27.4. atnešanās datumu un atnešanās vieglumu;

 27.5. dzimušo pēcnācēju skaitu vienam dzīvniekam, tā dzimumu un svaru;

27.6. nedzīvi dzimušo dzīvnieku skaitu;

27.7. aborta vai kastrācijas datumu;

27.8. nokauto, nobeigušos, bojā gājušo vai pazudušo dzīvnieku identifikācijas numuru;

27.9. nokauto vai nobeigušos neapzīmēto dzīvnieku mātes identifikācijas numuru un to dzimšanas datumu.

28. Ja mainās lauksaimniecības dzīvnieka īpašnieks, iepriekšējais un jaunais īpašnieks septiņu dienu laikā pēc darījuma datu centrā iesniedz dzīvnieku pārvietošanas deklarāciju ar šādu informāciju:

28.1. iepriekšējā un jaunā ganāmpulka reģistrācijas numuru;

28.2. dzīvnieka sugu;

28.3. dzīvnieka identifikācijas numuru – liellopam, zirgam, kazai un aitai;

28.4. cūku, trušu, kažokzvēru, mājputnu, bišu saimju un savvaļas dzīvnieku skaitu unnovietnes reģistrācijas numuru;

28.5. pārvietošanas sākuma un beigu datumu un laiku;

28.6. pārvadātāja transportlīdzekļa valsts reģistrācijas numuru un pārvadāšanas atļaujas numuru, ja tāda izsniegta saskaņā ar normatīvo aktu prasībām par dzīvnieku pārvadāšanu.

29. Ja lauksaimniecības dzīvnieku pārvieto no vienas novietnes uz citu (izņemot pārvietošanu uz kautuvi), īpašnieks vai turētājs septiņu dienu laikā pēc notikuma datu centrā iesniedz dzīvnieku pārvietošanas deklarāciju, norādot:

29.1. pārvietošanas sākuma novietnes reģistrācijas numuru;

29.2. pārvietošanas beigu novietnes reģistrācijas numuru;

29.3. dzīvnieka sugu;

29.4. dzīvnieka identifikācijas numuru – liellopam, zirgam, kazai un aitai;

29.5. cūku, trušu, kažokzvēru, mājputnu, bišu saimju un savvaļas dzīvnieku skaitu;

29.6. pārvietošanas sākuma un beigu datumu un laiku;

29.7. pārvadātāja transportlīdzekļa valsts reģistrācijas numuru un pārvadāšanas atļaujas numuru, ja tāda izsniegta saskaņā ar normatīvo aktu prasībām par dzīvnieku pārvadāšanu.

30. Ja bišu saimi pārvieto to pastāvīgās turēšanas novietnes vietējās pašvaldības administratīvās teritorijas robežās, īpašnieks vai turētājs datu centram var nesniegt šo noteikumu 29.punktā minēto informāciju par bišu saimes pārvietošanu.

31. Ja lauksaimniecības dzīvnieku ieved no citas valsts, īpašnieks vai turētājs septiņu dienu laikā pēc dzīvnieka ievietošanas novietnē datu centrā iesniedz:

31.1. liellopa pases oriģinālu vai zirga pases kopiju;

31.2. dokumenta kopiju, kas apliecina liellopa, aitas vai kazas izcelsmi;

31.3. veterinārā (veselības) sertifikāta kopiju.

32. Ja lauksaimniecības dzīvnieku izved uz citu valsti, īpašnieks septiņu dienu laikā pēc dzīvnieka izvešanas datu centrā iesniedz veterinārā (veselības) sertifikāta kopiju un datu centra elektroniskās paziņošanas sistēmā par izvešanai paredzētajiem lauksaimniecības dzīvniekiem norāda šādu informāciju:

32.1. atrašanās novietnes reģistrācijas numuru;

32.2. pārvietošanas galamērķa valsti;

32.3. dzīvnieka sugu;

32.4. dzīvnieka identifikācijas numuru – liellopam, zirgam, kazai un aitai;

32.5. cūku, trušu, kažokzvēru, mājputnu, bišu saimju un savvaļas dzīvnieku skaitu;

32.6. dzīvnieka pārvietošanas sākuma datumu un laiku;

32.7. pārvadātāja transportlīdzekļa valsts reģistrācijas numuru un pārvadāšanas atļaujas numuru, ja tāda izsniegta saskaņā ar normatīvajiem aktiem par dzīvnieku pārvadāšanu.

**IV. Lauksaimniecības dzīvnieka pārvietošana uz kautuvi**

33. Kautuves īpašnieks vai viņa pilnvarotā persona (turpmāk – kautuves pārstāvis), izmantojot elektroniskās paziņošanas sistēmu:

33.1. ne vēlāk kā 24 stundu laikā pirms lauksaimniecības dzīvnieku pārvietošanas uz kautuvi sagatavo pavaddokumentu dzīvnieku pārvietošanai uz kautuvi (turpmāk – pavaddokuments) ar šādu informāciju:

33.1.1. īpašnieka vai turētāja vārdu, uzvārdu un personas kodu fiziskai personai vai uzņēmuma nosaukumu un reģistrācijas numuru juridiskai personai, kā arī ganāmpulka un novietnes reģistrācijas numuru;

33.1.2. kaušanai pieteikto lauksaimniecības dzīvnieku skaitu un to identifikācijas numuru (liellopam, aitai, kazai un zirgam);

33.1.3. Eiropas Parlamenta un Padomes 2004.gada 29.aprīļa Regulas (EK) Nr.853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, II pielikuma III sadaļā noteikto pārtikas aprites informāciju, kā arī dzīvnieku liemeņu vai tā daļu vai kautproduktu turpmāko izmantošanas (realizācijas) veidu;

33.1.4. dzīvnieka pārvietošanas sākuma datumu, laiku un transportlīdzekļa valsts reģistrācijas numuru;

33.2. par lauksaimniecības dzīvniekiem, kas ievesti no citas valsts tūlītējai nokaušanai, tūlīt pēc dzīvnieku saņemšanas kautuvē sniedz šādu informāciju:

33.2.1. pieteikto dzīvnieku skaitu un to identifikācijas numuru (liellopam, aitai, kazai un zirgam);

33.2.2. veterinārā (veselības) sertifikāta numuru, valsti un dzīvnieku ievedēja vārdu, uzvārdu un personas kodu fiziskai personai vai uzņēmuma nosaukumu un reģistrācijas numuru juridiskai personai;

33.3. sniedz informāciju par kautuvē nokauto lauksaimniecības dzīvnieku skaitu, to identifikācijas numuru (liellopam, aitai, kazai un zirgam), kaušanas datumu un kaušanas kārtas numuru katrai dzīvnieku sugai pirms dzīvnieka liemeņa vai tā daļas vai kautproduktu izvešanas no kautuves, bet ne vēlāk kā 48 stundas pēc dzīvnieka nokaušanas.

34. Dzīvnieku nodošanas brīdī to īpašnieks vai turētājs pavaddokumentā ar parakstu apliecina datu un pārtikas aprites informācijas patiesumu un attiecīgo dzīvnieku nodošanas faktu.

35. Pavaddokumentu sagatavo divos eksemplāros. Viens eksemplārs atrodas transportlīdzeklī, ar kuru dzīvnieku nogādā uz kautuvi, bet otrs eksemplārs paliek pie dzīvnieka īpašnieka vai turētāja. Pavaddokumentu dzīvnieku pārvietošanai uz kautuvi uzglabā trīs gadus.

36. Pārtikas un veterinārā dienesta pilnvarotais veterinārārsts kautuvē datu centra elektroniskās paziņošanas sistēmā par kaušanai paredzētajiem lauksaimniecības dzīvniekiem un lauksaimniecības dzīvniekiem, kas ievesti no citas valsts tūlītējai nokaušanai, sniedz šādu informāciju:

36.1. par kautuvē saņemto lauksaimniecības dzīvnieku skaitu, to identifikācijas numuru (liellopam, aitai, kazai un zirgam), novietnes numuru, pirmskaušanas apskates rezultātiem un lēmumu par kaušanu – 24 stundu laikā pēc dzīvnieku saņemšanas;

36.2. par pēckaušanas veterinārās ekspertīzes rezultātiem – pirms dzīvnieka liemenis vai tā daļas vai kautproduktu izvešanas no kautuves.

**V. Vispārējās lauksaimniecības dzīvnieka apzīmēšanas prasības**

 37. Lauksaimniecības dzīvnieku apzīmē īpašnieks, turētājs, praktizējošs veterinārārsts vai fiziska persona, kura ir saņēmusi sertifikātu vai apliecību vērtēšanas un pārraudzības veikšanai atbilstoši normatīvajiem aktiem par tādu fizisko personu apmācību, kas veic lauksaimniecības dzīvnieku vērtēšanu, pārraudzību, mākslīgo apsēklošanu, olšūnu un embriju transplantāciju.

38. Lauksaimniecības dzīvnieka apzīmējums ir redzams, skaidri salasāms, netraucē dzīvnieka labsajūtai un nekaitē tā veselībai.

39. Lauksaimniecības dzīvnieku apzīmēšanas līdzekļus – krotālijas (arī elektroniskās krotālijas) vai transponderus (turpmāk – apzīmēšanas līdzekļi) izsniedz datu centrs atbilstoši normatīvajos aktos noteiktajam datu centra cenrādim. Īpašnieks vai turētājs papildus var izmantot arī citu lauksaimniecības dzīvnieka apzīmējumu, nodrošinot, ka tas neskar obligāto apzīmēšanas līdzekli un neietekmē dzīvnieka labsajūtu un veselību.

40. Lai saņemtu apzīmēšanas līdzekli, īpašnieks vai turētājs veic maksājumu atbilstoši normatīvajos aktos noteiktajam datu centra cenrādim un izdara pasūtījumu, piezvanot uz datu centra tīmekļa vietnē norādīto tālruņa numuru vai datu centrā elektroniska dokumenta formā iesniedzot pieteikumu, kurā norāda:

40.1. ganāmpulka reģistrācijas numuru;

40.2. īpašnieka vai turētāja vārdu, uzvārdu vai nosaukumu, tālruņa numuru un elektroniskā pasta adresi;

40.3. krotāliju komplektu skaitu vai krotāliju skaitu un to izgatavotāju;

40.4. atjaunojamo dzīvnieka identifikācijas numuru un krotāliju izgatavotāju, ja krotālija nozaudēta vai nav salasāms identifikācijas numurs;

40.5. informāciju par veikto maksājumu:

40.5.1. maksātāja vārdu, uzvārdu un personas kodu vai nosaukumu un reģistrācijas numuru;

40.5.2. pārskaitījuma numuru un bankas vai pasta nodaļas pilnu nosaukumu;

40.5.3. maksājuma datumu un summu atbilstoši normatīvajos aktos noteiktajam datu centra cenrādim.

41. Datu centrs 14 dienu laikā pēc šo noteikumu 40.punktā minētās informācijas saņemšanas izsniedz krotālijas atbilstoši Komisijas 2004.gada 29.aprīļa Regulas (EK) Nr.911/2004, ar ko īsteno Eiropas Parlamenta un Padomes Regulu Nr.1760/2000 attiecībā uz krotālijām, pasēm un saimniecības reģistriem, (turpmāk – regula Nr.911/2004) 1.panta 1. un 2.punkta, kā arī 6.punkta vai regulas Nr.21/2004 4.panta 6.punkta un pielikuma A iedaļas 1., 2., 3., 4., 5. un 6.punkta prasībām un transponderus atbilstoši regulas Nr.504/2008 2.panta “b” apakšpunktā noteiktajam.

**VI. Liellopa apzīmēšanas veidi un līdzekļi**

42. Jaundzimušos teļus un liellopus, kas ievesti no valsts, kura nav Eiropas Savienības dalībvalsts (turpmāk – trešā valsts), ja vien tos neieved kaušanai, 20 dienu laikā pēc teļa piedzimšanas vai liellopa ievietošanas novietnē apzīmē ar krotālijām, iestiprinot tās abās ausīs.

43. Īpašnieks vai turētājs septiņu dienu laikā pēc jaundzimušo teļu apzīmēšanas ar krotālijām datu centram paziņo par dzīvnieka piedzimšanu un apzīmēšanu, norādot:

43.1. krotālijas numuru;

43.2. dzīvnieka dzimšanas novietnes reģistrācijas numuru;

43.3. dzīvnieka dzimšanas datumu, dzimumu un apmatojuma krāsu;

43.4. dzīvnieka mātes identifikācijas numuru.

44. Ja liellopam nozaudēta viena krotālija, īpašnieks vai turētājs ne vēlāk kā septiņu dienu laikā pēc zuduma konstatēšanas izdara pasūtījumu vai iesniedz datu centrā iesniegumu atbilstoši šo noteikumu 40.punktam.

45. Lai liellopam atjaunotu abas nozaudētās krotālijas, īpašnieks vai turētājs ne vēlāk kā septiņu dienu laikā pēc zuduma konstatēšanas iesniedz datu centrā iesniegumu atbilstoši šo noteikumu 40.punktam, pievienojot Pārtikas un veterinārā dienesta atzinumu par dzīvnieka identifikāciju pēc papildu apzīmējuma vai īpašām pazīmēm, kas apliecina dzīvnieka identitāti.

46. Datu centrs, ievērojot īpašnieka vai turētāja iesniegumu par liellopa pases izgatavošanu, 14 dienu laikā pēc iesnieguma saņemšanas atbilstoši regulas Nr.911/2004 6.panta 1.punkta prasībām izgatavo liellopa pasi un to izdod īpašniekam vai turētājam, ja dzīvnieku izved uz citu Eiropas Savienības dalībvalsti vai ja liellopa pasi pieprasa trešās valsts kompetentā iestāde.

**VII. Cūku apzīmēšanas veidi un līdzekļi**

47. Cūku pirms katras dzīvnieka pārvietošanas ārpus novietnes apzīmē ar krotāliju vai tetovējumu, kurā ir skaidri salasāms novietnes reģistrācijas numurs, kā arī saglabā iepriekšējo krotāliju vai tetovējumu, ja cūka jau bijusi apzīmēta.

48. Ganāmpulkos, kuros tiek veikta pārraudzība, sivēnus atšķirot no mātes ganāmpulka atražošanai, kā arī jauncūkas, jaunkuiļus, kuiļus un sivēnmātes (turpmāk – vaislas cūkas) apzīmē ar krotāliju vai tetovējumu. Vaislas cūkām krotālijā vai tetovējumā papildus novietnes reģistrācijas numuram norāda arī dzīvnieka individuālo numuru, ko piešķir augošā secībā.

49. Cūkas un vaislas cūkas apzīmēšanai izmanto divpusējas, elastīgas, vienreiz izmantojamas plastikāta krotālijas. Vaislas cūkām individuālo numuru krotālijā iespiež vai ieraksta ar neizdzēšamu tinti. Krotāliju iestiprina cūkas auss vidējā trešdaļā. Krotālijā vai tetovējumā norādīto novietnes numuru nedrīkst aizstāt bez datu centra atļaujas.

50. Īpašnieks, pārvietojot savā ganāmpulkā esošās cūkas no vienas novietnes uz otru novietni vai uz tam piederošu kautuvi, dzīvniekus var neapzīmēt, ja tiek nodrošināta to izsekojamība un novietne ir iekļauta attiecīgā Pārtikas un veterinārā dienesta atļauju reģistrā.

51. Ja dzīvnieka tetovējums kļuvis nesalasāms, īpašnieks vai turētājs to atjauno, norādot to pašu novietnes reģistrācijas numuru. Ja krotālija ir nozaudēta, īpašnieks vai turētājs to aizstāj ar jaunu, tajā norādot to pašu novietnes reģistrācijas numuru un vaislas cūkām – individuālo numuru. Atjaunošanas vai nozaudēšanas faktu ieraksta šo noteikumu 16.punktā minētajā novietnes dzīvnieku reģistrā.

52. Ja cūkas ievestas (izņemot ievešanu kautuvē) no citas Eiropas Savienības dalībvalsts, tās pirms pārvietošanas ārpus novietnes apzīmē atbilstoši šo noteikumu prasībām un saglabā to oriģinālo identifikācijas numuru, kas piešķirts valstī, no kuras dzīvnieks ir ievests. Identifikācijas numuru īpašnieks vai turētājs ieraksta šo noteikumu 16.punktā minētajā novietnes dzīvnieku reģistrā.

53. Ja cūkas ievestas (izņemot ievešanu kautuvē) no trešās valsts un tām veiktas pārbaudes atbilstoši normatīvajiem aktiem par veterināro kontroli, kas jāievēro, ievedot Latvijā dzīvniekus no trešajām valstīm, tās pirms pārvietošanas ārpus novietnes un 30 dienu laikā pēc šo pārbaužu veikšanas apzīmē atbilstoši šo noteikumu prasībām, saglabājot oriģinālo identifikācijas numuru, kas piešķirts valstī, no kuras dzīvnieks ir ievests. Identifikācijas numuru īpašnieks vai turētājs ieraksta šo noteikumu 16.punktā minētajā novietnes dzīvnieku reģistrā.

**VIII. Aitu un kazu apzīmēšanas veidi un līdzekļi**

54. Jaundzimušos jērus un no trešās valsts ievestās aitas, ja vien dzīvniekus neieved kaušanai, 30 dienu laikā pēc jēru piedzimšanas vai pēc aitas ievietošanas novietnē apzīmē ar krotālijām, iestiprinot tās abās ausīs.

55. Jaundzimušos kazlēnus un no trešās valsts ievestās kazas, ja vien dzīvniekus neieved kaušanai, 20 dienu laikā pēc kazlēnu piedzimšanas vai pēc kazas ievietošanas novietnē apzīmē ar krotālijām, iestiprinot tās abās ausīs.

56. Ja aitu vai kazu izved uz citu Eiropas Savienības dalībvalsti, dzīvnieku pirms izvešanas apzīmē ar elektronisku krotāliju, iestiprinot to kreisajā ausī.

57. Ja aitai vai kazai pazudusi kāda krotālija vai identifikācijas numurs elektroniskajā krotālijā kļuvis nesalasāms, īpašnieks vai turētājs ne vēlāk kā septiņu dienu laikā pēc notikuma izdara pasūtījumu vai iesniedz datu centrā iesniegumu atbilstoši šo noteikumu 40.punktam.

**IX. Zirgu dzimtas dzīvnieku apzīmēšanas veidi un līdzekļi**

58. Zirgu dzimtas dzīvnieku identificē saskaņā ar regulas Nr.504/2008 5.panta prasībām, izsniedzot tam identifikācijas dokumentu (turpmāk – zirga pase), un apzīmē ar transponderu. Kumeļu apzīmē līdz sešu mēnešu vecumam.

59. Vērtēšanas eksperts vai praktizējošs veterinārārsts zirgu dzimtas dzīvnieku apzīmē, implantējot transponderu atbilstoši regulas Nr.504/2008 11.panta 1. un 2.punkta prasībām, un aizpilda zirga reģistrācijas kartīti (1.pielikums) divos eksemplāros un septiņu dienu laikā pēc apzīmēšanas to iesniedz datu centrā. Vienu eksemplāru iesniedz datu centram, bet otrs eksemplārs paliek pie dzīvnieka īpašnieka.

60. Zirgu dzimtas dzīvnieka identifikācijas numuru veido atbilstoši regulas Nr.504/2008 2.panta 2.punkta "d" apakšpunkta prasībām. Zirgu dzimtas dzīvnieka identifikācijas numuru piešķir un īpašniekam vai turētājam zirga pasi izsniedz datu centrs 14 dienu laikā pēc zirga reģistrācijas kartītes (1.pielikums) saņemšanas. Zirga pasi noformē atbilstoši regulas Nr.504/2008 5.panta 1., 2. un 4.punkta prasībām.

61. Ja dzīvniekam mainās īpašnieks, iepriekšējais īpašnieks nodod jaunajam īpašniekam zirga pasi un apliecina to ar parakstu. Zirgu dzimtas dzīvniekus pārvieto atbilstoši regulas Nr.504/2008 13.panta un šo noteikumu 28. un 29.punkta prasībām.

62. Ja zirgu dzimtas dzīvnieks nobeidzies, īpašnieks vai turētājs zirga pasē ieraksta tā nobeigšanās datumu un septiņu dienu laikā pēc notikuma zirga pasi iesniedz datu centrā.

63. Ja īpašnieks vai turētājs zirgu dzimtas dzīvnieku nodod kautuvē, kautuves pārstāvis zirga pasē ieraksta nokaušanas datumu un iespiež kautuves zīmogu. Īpašnieks vai turētājs un septiņu dienu laikā pēc dzīvnieka nokaušanas zirga pasi iesniedz datu centrā.

64. Ja zirga pase nozaudēta un zirgu iespējams identificēt, datu centrs 14 dienu laikā pēc īpašnieka vai turētāja iesnieguma saņemšanas, kuram pievienots zirgu vērtēšanas eksperta vai praktizējoša veterinārārsta atzinums par dzīvnieka identifikāciju pēc transpondera numura vai pazīmju apraksta, ievērojot arī elektroniskajā datubāzē esošo informāciju, izsniedz zirga pases dublikātu atbilstoši regulas Nr.504/2008 16.panta 1.punkta prasībām. Datu centrs attiecīgo informāciju reģistrē šo noteikumu 10.1.apakšpunktā minētajā lauksaimniecības dzīvnieku reģistrā.

65. Ja zirga pase nozaudēta vai kumeļš nav apzīmēts līdz šo noteikumu 58.punktā minētajam vecumam un zirgu nav iespējams identificēt, datu centrs 14 dienu laikā pēc īpašnieka vai turētāja iesnieguma saņemšanas, kuram pievienota praktizējošā veterinārārsta vai zirgu dzimtas dzīvnieka vērtēšanas eksperta aizpildīta zirga reģistrācijas kartīte (1.pielikums), izsniedz zirga pases aizstājošo identifikācijas dokumentu atbilstoši regulas Nr.504/2008 17.panta prasībām. Datu centrs attiecīgo informāciju reģistrē šo noteikumu 10.1.apakšpunktā minētajā lauksaimniecības dzīvnieku reģistrā.

66. Datu centrs nodrošina regulas Nr.504/2008 4.panta 5.punktā, 5.panta 6.punkta trešajā daļā, 7.panta 2.punktā, 12.panta 4.punktā, 22.pantā, 23.pantā un 24.panta 2.punktā minēto pienākumu izpildi.

 67. Zirgu dzimtas dzīvniekus, kas tiek turēti likuma „Par īpaši aizsargājamām dabas teritorijām” II nodaļā noteiktajā teritorijā, identificē tikai tad, ja tos izved no novietnes, kas šajā teritorijā atrodas atbilstoši regulas Nr.504/2008 7.panta 1.punkta prasībām.

**X. Savvaļas dzīvnieka apzīmēšanas veidi un līdzekļi**

68. Savvaļas dzīvnieku pirms katras pārvietošanas no vienas novietnes uz citu novietni un kautuvi apzīmē ar krotāliju.

69. Savvaļas dzīvnieka apzīmēšanai izmanto divpusējas, elastīgas, vienreiz izmantojamas plastikāta krotālijas, kas netraucē dzīvnieka labsajūtai un nekaitē tā veselībai. Krotālijā iespiež vai ar neizdzēšamu tinti ieraksta skaidri salasāmu novietnes reģistrācijas numuru.

**XI. Noslēguma jautājums**

70. Ja lauksaimniecības dzīvnieks ir apzīmēts pirms šo noteikumu spēkā stāšanās dienas, apzīmējums ir derīgs visu dzīvnieka dzīves laiku.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Padomes 2008.gada 15.jūlija Direktīvas 2008/71/EK par cūku identificēšanu un reģistrēšanu;

2) Padomes 1990.gada 26.jūnija Direktīvas 90/427/EEK par zootehniskajiem un ģenealoģiskajiem nosacījumiem, kas regulē Kopienas iekšējo tirdzniecību ar zirgu dzimtas dzīvniekiem;

3) Padomes 1964.gada 26.jūnija Direktīvas 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā;

4) Padomes 1997.gada 17.marta Direktīvas 97/12/EK, ar ko groza un atjaunina Direktīvu 64/432/EEK par veselības problēmām, kas ietekmē liellopu un cūku tirdzniecību Kopienā.

Ministru prezidente L.Straujuma

Zemkopības ministrs J.Dūklavs

2014.07.11. 11:36

4064

I.Lavrinoviča

67027528, Ineta.Lavrinovica@zm.gov.lv